Аԥсны Аминистрцәа реилазаара ишьақәнарӷәӷәеит Аҟәа ахыбрақәа андыргыло изхымсша аҳаракыра
09:15 24.09.2023 (ирҿыцуп: 09:21 24.09.2023)
© Sputnik / Акоп КущянСухумская бухта с коптера
© Sputnik / Акоп Кущян
Адокумент рыдыркылеит ахыбра ҿыцқәа рыргылараани уаанӡатәиқәа реиҭашьақәыргылараани аргыларақәа рҭышәныртәаларазы, ақалақьргыларатә закәанеидкыла амч аиуаанӡа.
АҞӘА, цәыббра 24 - Sputnik. Аԥсны Аминистрцәа реилазаара ишьақәнарӷәӷәеит Аҟәа агәаны ахыбра ҿыцқәа андыргыло, уаанӡатәиқәа анеиҭашьақәдыргыло изеиҳамхаша аҳаракыреи аихагылақәа изхымсша рхыԥхьаӡареи ҳәаақәызҵо аамҭалатәи аԥҟара. Адокумент кьыԥхьуп Аминистрцәа реилазаара асаит аҿы.
Уи рызкуп ақалақь агәаны аргыларақәа — Инал-иԥа имҩа инаркны Басариа имҩаҟынӡа, Басариа имҩа инаркны Леон имҩаду аҟынӡа, Леон имҩаду ианыршәланы Гәлиа имҩаҟынӡа, анаҩс мрагыларахь Аинрал Агрба имҩаҟынӡа, нас Арӡынба имҩа ианыршәланы Ацҳа ҟаԥшь аҟынӡа, аӡиас Басла аԥшаҳәа иаваршәны. Амшы аҿықә аҟынтәи уахәаԥшуазар, Амҳаџьырқәа рыԥшаҳәа ианыршәланы Диоскураа рыԥшаҳәаҟынӡа, акаҳуажәырҭа "Пингвин" инаркны Идырым асолдаҭ ибаҟа аҿынӡа.
Ақалақь архитектуратә ландшафт аиқәырхаразы аргылараан изхымсша аҳаракыра анышьақәдыргылоз, ҳасаб азыруит арелиеф, аргылара аҳаракыра, ааигәа иҟоу еиҳа аԥыжәара змоу ахыбрақәа. Ахыбрақәа рыҳаракыра иаҳа-иаҳа иагдырхеит амшын иазааигәахацыԥхьаӡа.
Адокумент ишахәо ала, зегь реиҳа иҳараку ахыбрақәа ургылар ҟалоит Басариа имҩеи Арӡынба имҩеи ирыбжьаркыз Аинрал Аршба имҩа ахҵәахаҿы (жә-еихагылак иреиҳамкәа, мамзаргьы 31 метра), Лакоба имҩеи Коӷониа имҩеи ирыбжьаркыз Воронов имҩа ахҵәахаҿы (11 еихагыла иреиҳамкәа, мамзаргьы 37 метра).
Зегь реиҳа аҳаракыра аганахьала аԥкрақәа џьбароуп - х-еихагылак иреиҳамкәа, ма 11 метра аҳаракыра - абарҭ амҩақәа рганахьала: Аинрал Агрба (Гәлиа имҩа инаркны Ҷыҭанаа имҩаҟынӡа), Ажәанба имҩа (Гәлиа имҩа инаркны Аиааира амҩанӡа, Лакоба имҩа инаркны Ҷыҭанаа имҩаҟынӡа), Академик Марр имҩа (Гәлиа имҩа инаркны Лакоба имҩанӡа), Амҳаџьырқәа рыԥшаҳәа (Аидгылара амҩа инаркны Аконфедератцәа рымҩанӡа).